## La Generalitat dona suport al projecte ‘Master Pieces-El Museu del Poble’ que reunix a Almoradí les pintures de grans mestres amb la música i la gastronomia

*** L’Institut Valencià de Cultura patrocina la celebració d’este esdeveniment impulsat per l’artista Daniel G. Andújar
* La secretària autonòmica de Cultura ha assistit a la *performance*, coincidint amb la Fira de la Carxofa de la localitat**

La secretària autonòmica de Cultura, Pilar Tébar, ha assistit a la *performance* ‘Master Pieces. Hack the Museum–El Museu del Poble’, impulsada per l’artista Daniel G. Andújar.

La Generalitat dona suport a esta iniciativa que conjumina quadros amb la música i la gastronomia, i que se celebra a Almoradí coincidint amb la Fira de la Carxofa i el dècim Congrés Nacional de la Carxofa d’Almoradí, que també ha comptat amb l’assistència de la consellera d’Innovació, Indústria, Comerç i Turisme, Marián Cano.

L’Institut Valencià de Cultura col·labora amb l’Ajuntament d’Almoradí en esta iniciativa d’este artista internacional nascut en esta localitat del Baix Segura, que pretén acostar a la societat les obres cèlebres de la història de la pintura.

En este sentit, Tébar ha apuntat que l’IVC té entre els seus objectius el suport a projectes singulars vinculats al territori que, com en este cas, “unixen arts plàstiques amb patrimoni i música, i amb això porten a la localitat una acció artística d’alt valor simbòlic i estètic”.

“D’esta manera -ha afegit- es dona suport a l’organització d’activitats culturals, facilitant l’accés de tota la ciutadania a propostes que conviden a la reflexió i la crítica, i que connecten amb narratives globals sobre l’art i la societat”.

**Art, música i gastronomia**

‘Master Pieces. Hack the Museum-El Museu del Poble’, de Daniel G. Andújar, és una *performance* de reproduccions d’obres mestres en gran format, els originals de les quals formen part de col·leccions del Museu del Prado i de l’Hermitage, que recorren els carrers del poble fins a arribar a la plaça Principal.

Este recorregut ha estat acompanyat per la presència de 80 músics de la Societat Unió Musical d’Almoradí, que han obert l’entrada interpretant peces seleccionades. Al final del recorregut, les obres s’han exposat en les sales municipals per a poder ser visitades per la població.

Així, el Museu del Poble proposa un museu obert i accessible, que pren els carrers per a retornar l’art al seu lloc d’origen; l’espai públic i la memòria col·lectiva.

La població d’Almoradí i la seua horta, transformada en una galeria improvisada, ens trasllada a un escenari a on es conjuga el patrimoni artístic de la localitat amb la música, l’agricultura tradicional i l’art, amb alguns dels quadros més famosos del món.

**Daniel García Andújar**

Daniel García Andújar (Almoradí, Alacant, 1966) és un artista visual, teòric i activista que treballa i viu a Barcelona. A través d’intervencions en l’espai públic i un ús crític dels mitjans digitals i les estratègies de comunicació de les corporacions connectades a este, el seu treball teòric i artístic oscil·la entre territoris reals (la ciutat) i virtuals (la xarxa).

Ha impartit i dirigit tallers i seminaris per a artistes i col·lectius socials en nombrosos països. Les seues obres s’han mostrat en nombroses exposicions a tot el món, incloses Manifesta 4 i la 53a Biennal de Venècia.

Així mateix, el Museu Nacional Centre Art Reina Sofia va acollir una completa mostra individual en 2015, comissariada per Manuel Borja-Villel i en 2017 participa en documenta14 a Atenes i Kassel, entre altres accions rellevants.

Fecha: 09/03/2025